Jabuli 149
Gilwoŋo jo Icrael ni gupak Rwot
1Wupak Rwot!
Wuwer wer manyen bot Rwot;
wupake i cokke pa lwak ma gigene!
2Wun jo Icrael, cwinywu myero obed yom i kom Lubaŋa muketowu:
wun jo Cion, wubed ki yomcwiny pi kabakawu!
3Wupak nyiŋe ki myel;
wugo bul ki naŋa-gu kun wupake kwede.
4Pien Rwot cwinye yom i kom lwakke;
en miyo deyo bot jo mamwol, miyo giloyo.
5Wek jone ma gigene gugo kijira ki deyo;
wek guwer wer me yomcwiny i karamagi.
6Wek gudaŋŋe matek ki dwan malogo ka gipako Rwot,
dok gumak pala lucwan ma lebe bit ryoryo i ciŋgi,
7me culo kwor i kom lurok,
ki dok me pwodo lwak me rok mapol,
8me tweyo lukergi woko ducu ki nyor,
ki me tweyo luditogi me awora woko ducu ki nyor me nyonyo,
9ki me ŋolo kop i komgi kit ma yam gicoyo!
Man aye deyo pi lwakke ducu ma gigene.
Wupak Rwot!